НАРОДНA СКУПШТИНA РЕПУБЛИКЕ СРБИЈЕ

**-Одбору за уставна питања и законодавство-**

 На основу члана 194. Пословника Народне скупштине („Службени Гласник РС“, број 20/12) подносимo

**ПРЕДЛОГ**

**ЗА ДОНОШЕЊЕ АУТЕНТИЧНОГ ТУМАЧЕЊА ОДРЕДАБА ЧЛАНА 13. СТАВ 3. ТАЧКА 5) ЗАКОНА О ОСНОВАМА СИСТЕМА ОБРАЗОВАЊА И ВАСПИТАЊА (**„Службени гласник РС“, број 72/09, 52/11 и 55/13),

 У члану 13. став 3.Закона о основама система образовања и васпитања **(**у даљем тексту: Закон**)**, прописано је ко су овлашћени подносиоци кандидатура за чланове Националног просветног савета. Број чланова које бира Народна скупштина из сваке од утврђених структура, одређен је по редоследу од тачке 1) до тачке 13) овог члана, а **у тачки 5) утврђено је да се за Национални просветни савет бира : „по један члан из реда наставника, васпитача и стручних сарадника,...“.**

 Законом је у члану 116. дефинисано да васпитно-образовни рад у предшколској установи и васпитни рад са ученицима у школи са домом остварује **васпитач**; да наставу и друге облике образовно-васпитног рада у школи остварује **наставник** и да стручне послове у школи обављају **стручни сарадници:** психолог, педагог и библиотекар**.**

 Законом о високом обрaзовању („Службени гласник РС“, бр. 76/05, 100/07-аутентично тумачење, 97/08, 44/10, 93/12, 89/13 и 99/14), у члану 62. утврђено је да наставно особље високошколске установе у смислу овог закона јесу: наставници, истраживачи и сарадници, а у члану 63. да звања наставника високошколске установе јесу: предавач, професор струковних студија, доцент, ванредни професор и редовни професор.

 На основу цитираних законских одредби, констатује се да је звање васпитача и стручног сарадника установљена само Законом о основама система образовања и васпитања, којим се уређује и поступак избора чланова Националног просветног савета.

 Зато би одредбе члан 13. став. 3 тачка 5) требало разумети тако, да се за чланове Националног просветног савета из реда удружења и друштава бирају наставници, васпитачи и стручни сарадници, запослени у установама предшколског, основног и средњег образовања.

О б р а з л о ж е њ е:

 Разлог за доношење аутентичног тумачења одредаба члана 13. став 3. тачка 5) Закона о основама система образовања и васпитања произилази из недоумице-да ли се звање „наставник“ односи само на запослене у установама предшколског, основног и средњег образовања, или и на наставно особље високошколских установа.

 Ове недоумице су дошле до изражаја приликом подношења кандидатура за чланове Националног просветног савета из реда удружења и друштава (тачка 5. Закона) када су предлагани, не само наставници основних и средњих школа, ваћ и наставници-универзитетски професори високошколских установа.

 Треба напоменути, да је заступљеност наставника високошколских установа (универзитетских професора) у Националном просветном савету већ предвиђена у члану 13. став 3. тач.1), 2), 3) и 4) Закона, а посебно у Националном савету за високо образовање чије конституисање је уређено Законом о високом образовању.

 Како је чланом 194. Пословника Народне скупштине утврђено да предлог за доношење аутентичног тумачења може да поднесе Уставом овлшћени предлагач закона, сматрамо да су се стекли услови за покретање поступка за доношење аутентичног тумачења спорних одредаба Закона.

НАРОДНИ ПОСЛАНИЦИ

 мр Александра Јерков

 \_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_